
REFERAT DE APROBARE 
a Regulamentului de organizare și funcționare a activității de voluntariat din cadrul Direcției Poliția Locală  Târgu Mureș – instituție de interes public, cu personalitate juridică, aflată în subordinea Consiliului Local al Municipiului Târgu Mureș


Prin Legea nr. 78/2014 privind reglementarea activității de voluntariat în România, republicată cu modificările și completările ulterioare, s-a creat cadrul legal general prin care orice organizație-gazdă poate desfășura în condiții adecvate activități cu voluntari, în beneficiul comunității.
Prin proiectul de hotărâre propus spre aprobare, se stabilește un cadru unitar de funcționare a activității de voluntariat în cadrul Direcției Poliția Locală Târgu Mureș, aflată în subordinea Consiliului Local al Municipiului Târgu Mureș, referindu-se la activități de interes public și comunitar, precum: ordinea și liniștea publică, paza bunurilor, circulația pe drumurile publice, disciplina în construcții și afișajul stradal, protecția mediului, activitatea comercială, evidența persoanelor și alte domenii stabilite prin lege. 
Activitatea se desfășoară fără remunerare, din proprie inițiativă de orice persoană fizică, în urma unei cereri depuse la  Direcția Poliția Locală Târgu Mureș.
Activitatea de voluntariat contribuie la construirea unei comunități mai coezive, mai sigure, mai puternice. Activitățile de voluntariat ajută la crearea unor rețele sociale care cultivă încredere reciprocă, cooperare, incluziune și este considerată experienţă profesională şi/sau în specialitate, în funcţie de tipul activităţii, dacă aceasta este realizată în domeniul studiilor absolvite, iar la încheierea activităţii de voluntariat, organizaţia gazdă, la cererea voluntarului, eliberează un certificat de voluntariat.
Pentru a veni în întâmpinarea celor interesaţi să lucreze ca voluntari, Direcţia Poliţia Locală Târgu Mureș propune aprobarea unui set de măsuri menit a reglementa această activitate şi, astfel, a crea condiţiile prin care cetăţenii pot participa la activităţile specifice de prevenire a faptelor antisociale, în conformitate cu Regulamentul de organizare şi funcţionare a activităţii voluntarilor din cadrul Direcției Poliţia Locală Târgu Mureș - instituție publică cu personalitate juridică. 
Scopul principal al activităţii de voluntariat îl reprezintă asigurarea transparenţei activităţii Direcţia Poliţia Locală Târgu Mureș, precum şi informarea cetăţenilor cu privire la actele normative şi procedurile legale aplicabile pe raza municipiului.
          Totodată, prin includerea cetăţenilor în activităţi de menţinere a ordinii şi liniştii publice, de păstrare a curățeniei, igienei și înfrumusețării Municipiului Târgu Mureș, se acoperă mai bine zonele lăturalnice care sunt greu de cercetat de către patrulele Direcţiei  Poliţia Locală Târgu Mureș.
          Fenomenul faptelor antisociale poate fi mai lesne supravegheat prin multiplicarea vectorilor de observare şi combatere, devenind astfel mai uşor de controlat.
          În subsidiar, se urmăreşte atât creşterea gradului de implicare civică a cetăţenilor, cât şi eficientizarea activităţii Direcţiei  Poliţia Locală Târgu Mureș.
          Având în vedere cele expuse mai sus este necesar să se stabilească un cadru legal, actualizat cu modificările legislative, care să optimizeze organizarea şi funcţionarea activităţii de voluntariat din cadrul Direcției Poliția Locală Târgu Mureș, instituție publică de interes local cu personalitate juridică, aflată în subordinea Consiliului Local al Municipiului Târgu Mureș și astfel H.C.L.M. Tg. Mureș nr.265 din 28.07.2022 își încetează aplicabilitatea.
          Prin urmare, supunem dezbaterii Consiliului Local al Municipiului Târgu Mureș în vederea aprobării, Regulamentul de organizare și funcționare a activității de voluntariat din cadrul Direcției Poliția Locală  Târgu Mureș – instituție de interes public, cu personalitate juridică, aflată în subordinea Consiliului Local al Municipiului Târgu Mureș, având în vedere că, în conformitate cu dispozițiile art.129 din O.U.G. nr. 57/2019 privind Codul Administrativ, consiliul local are inițiativă și hotărăște, în condițiile legii, în toate problemele de interes local.

